Blev vækket af fem røvere, mens han sov. Han kom sig aldrig over chokket

Ved du noget? Tip os på sms 1224 (koster alm. takst) eller på mail 1224@eb.dk

Mens politiet stadig eftersøger tre ud af fem gerningsmænd til et groft hjemmerøveri mod en 91-årig enlig mand i Kastrup på Amager, er offeret nu afgået ved døden.

Den 91-årige blev i går bisat fra Korsvejskirken på Sirgræsvej i Kastrup.

Dødsfaldet skyldes dog ikke skader fra overfaldet, men den 91-årige kom sig aldrig over chokket, og han var bange for at være alene i huset.

Angiveligt skulle det være anden gang, at den gamle mand var udsat for et hjemmerøveri.

Han havde han boet hele sit liv i huset på Arnager Allé, der i sin tid blev bygget af hans far. Den 91-årige efterlader sig to børn. En søn er bosat i udlandet, og er kommet hjem for at bisætte faderen.

Også indbrud i huset

Mens den 91-årige, der tidligere havde været ramt af en blodprop, var indlagt på hospitalet, blev der også begået indbrud i huset.

Det bekræfter politiet, som står uden spor af indbrudstyvene og ikke kan sige, om der er en sammenhæng mellem hjemmerøveriet og indbruddet.

Hjemmerøveriet blev begået den 28. september cirka klokken 20.25 om aftenen, og en måned senere fik politiet anholdt og varetægtsfængslet en 44-årig kvinde og en 26-årig mand fra københavnsk roma-familie.

Politiet leder efter endnu tre gerningsmænd, som politiet har en god formodning om identiteten på, men det er endnu ikke lykkedes at anholde dem.

Efterforskningsleder Jan Larsen, Station City, bekræfter, at den 91-årige er død.

- Men der er ingen direkte sammenhæng mellem hjemmerøveriet og dødsfaldet. Han pådrog sig ikke alvorlige kvæstelser ved røveriet, siger Jan Larsen.

Politiet har bedt om lægelige oplysninger om den 91-årige, men der er ikke foretaget obduktion, erfarer Ekstra Bladet.

Se også: 91-årig vækket af fem hjemmerøvere, der brød ind i huset

Politiet står nu i den situation, at offeret ikke kan vidne under en kommende retssag mod de formodede hjemmerøvere.

- Men vi har afhørt ham flere gange, også mens han var indlagt på hospitalet, så vi må bruge hans forklaring til politirapporten i retten, siger Jan Larsen.

- Vi arbejder benhårdt på at få anholdt de sidste tre gerningsmænd. Vi har stadig spor at arbejde med, og vi har en god idé om, hvem de er, siger Jan Larsen.

Den 91-årige lå og sov i sin villa på Arnager Allé i Kastrup, da fem hjemmerøvere brød ind i villaen.

Pensionisten blev udsat for vold i form af at blive rusket, og udbyttet blev en møntsamling med sjældne mønter.

Den 91-årige var stærkt chokeret efter hjemmerøveriet, men slap fysisk med lette skader.